**Manje je više**

**(Laička kolumnica [134])**

**Privilegij slobodne volje**

Misna čitanja četvrte nedjelje kroz godinu naizgled su pogodnija kao predložak za nadahnutu propovijed negoli kao ishodište za esejističko promišljanje u laičkom duhu ovih kolumnica. Kad sam u nedoumici pomislio kako se s obzirom na odabir teme i način izlaganja bez krzmanja smijem poslužiti *slobodnom voljom* koju mi je kao i bilo kojem pozemljaru formativno podario *dobrovoljni* Bog Stvoritelj, uočavam nakon pozornijeg razmatranja drugog čitanja (1Kor 7, 32-35) kako ono završava *nosivom* rečenicom na kojoj zasnivam *dragovoljno* razmišljanje o čudesnom *privilegiju* darovane nam, nesputavajuće, posvema slobodne volje. **Pavao**, naime, usmjeriteljski smiruje koječime zbunjene Korinćane jezgrovitim riječima: *Ovo pak govorim vama na korist, ne da vam postavim zamku, nego da primjerno i nesmetano budete privrženi Gospodinu.*

 *Privrženost* je jedna od najčvršćih karika u lancu nepatvorena prijateljstva. Pravi prijatelji u životnim nam tjesnacima samoprijegorno izlaze u susret, nesebično čineći štošta po *našoj* volji, pri čemu nam netaknutom ostavljaju slobodu vlastite prosudbe, izbora i odluke.

U citiranu novozavjetnom retku pozvani smo na nesmetanu privrženost dragom Bogu. Osobit misaoni *kontrapunkt* i u vjerničkoj se svijesti pojavljuje pri svakom osviještenom izgovaranju triju ključnih riječi molitve Gospodnje: *Budi volja tvoja!* S pravom se pitamo znači li *pristajanje* uz Božju volju gubitak osobne volje. Ravnamo li se isključivo prema logici tzv. *zdravog* razuma, volja će se kao ustobočeno *htijenje* često sudarati s kojekakvim *nevoljama*. Lijepo je pjevušiti riječi popularna hrvatskog šlagera: *Idem tamo gdje je sve po mom*. Obično se kaže da svatko zna što je za njega najbolje, ali nas unatoč tome snalaze nedaće kojima smo donekle i sami kumovali.

Iz stihova znamenite Dubrovkinje **Anice Bošković** (1714-1804) možemo naučiti kako se na razini *srca* razrješuje voljni kontrapunkt: *Ova srca sadružena / Jednu volju učinit će. / Moja s tvojom sjedinjena, / tvoja sama volja biti.*

Milostivi Bože, pomozi nam u svojim htijenjima ćutjeti Tvoju smjerokaznu volju!

Sead Ivan Muhamedagić